# Hapalopilus croceus

Hapalopilus croceus Phanerochaetaceae familiako poliporo onddo espezie bat da. Hasiera batean Christian Hendrik Persoonek 1796an Boletus croceus bezala deskribatu zuen; Marinus Anton Donk-ek Hapalopilus generora eraman zuen 1933an, gaur egun ezagutzen den izena emateko.
Sinonimoak: Polyporus croceus, Polyporus pini-canadensis, Polyporus pilotae, Polyporus hypococcineus, Inonotus hypococcineus, Inonotus croceus, Fomes pini-canadensis, Inodermus croceus, Ochroporus croceus, Spongipellis hypococcineus, Phaeolus croceus, Polyporus castanophilus, Aurantiporus pilotae, Aurantiporus croceus, Tyromyces croceus.

## Deskribapena

Basidiokarpoa: Pileatua, urterokoa, substratuari atxikitzeko oinarri zabalarekin, biguna, higrofanoa, harroa freskotan, tamaina asko murrizten dute lehortzen direnean eta erretxinatsu bihurtzen dira, hauskorra, erraz apurtzen da.
Kapela: 4 eta 10 cm bitarteko zabalerakoa; 3 eta 5 cm bitarteko proiekzioarekin, erdizirkularretik giltzurrun formakora, ganbila, laranja-urre kolorekoa. Gainazal antzua fin-fin belusatua, pubeszentea, ifa elkartuen motots txikiz estalia, geroago zimurtu egiten da, laranja kolore distiratsukoa, ukitzean ilundu egiten da; KOHrekin gorri-karmin kolorez tindatzen da. Poroen gainazalak gorri-laranja kolore distiratsu ederra du fresko dagoenean, lehorrean ilundu egiten da.
Tubuluak: Monoestratifikatuak, poroen gainazalaren kolorekoak, substantzia erretxinatsuz bustita. 15 mm-ko lodiera arte.
Poroak: Biribildu-angeluarrak, 2-4 milimetroko, disepimentu meheak, koskadunak, finbriatuak.
Haragia: Harroa, elastikoa, zonatua, ildaskatua, laranja-gorri kolorekoa, hodi geruza baino arinagoa, 3 cm-ko lodierakoa; hauskorra, zurruna, opakua eta lehortzen denean ilundu egiten da. Usain handiarekin eta zapore mingots samarrarekin.

## Jangarritasuna

Janezina da eta pozoitsua ere izan daiteke.

## Sasoia eta lekua

Quercus zuhaitz zaharretan hazten da batez ere, gutxitan Castanea-tan usteldura zuria eraginez.

### Banaketa eremua

Asian, Europan. Ozeanian eta Ipar Amerikan aurkitzen da, non hostozabal zuhaitzen egur usteletan hazten den. Onddo hau arrarotzat jotzen da, beste onddo batzuek deskonposatzen baitituzte aurretik zuhaitzak. Kanada, Ameriketako Estatu Batuak, Mexiko, Erdialdeko Amerika, Kolonbia, Venezuela, Peru, Brasil, Europa, Errusia, Kaukasia, Hego Korea, Japonia.

## Erreferentziak

* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ • Zhishu B, Zheng G, Taihui L (1993). "La flora de macrohongos de la provincia china de Guangdong" . Nueva York, Nueva York: Columbia University Press. pag. 199.ISBN​ 9789622015562..
* ↑ (Gaztelaniaz) Velazquez Vergara José Ignacio, Suarez Gil Angela. (2009). Catalogo micológico. Banco de setas.
* ↑ Hapalopilus croceus: GBIF—the Global Biodiversity Information Facility.

## Kanpo estekak

* Datuak: Q10659979
* Multimedia: Aurantiporus croceus / Q10659979